Skandaal by kameel-skoonheidskompetisie: 12 gediskwalifiseerArgieffoto (Foto: taniadimas, Pixabay) Twaalf kamele, wat deel was van 30 000 kamele wat aan ŉ skoonheidskompetisie, die King Abdulaziz-kameelfees in Saoedi-Arabië, is gediskwalifiseer vir botoksgebruik. ŉ “Mooi kameel” word nie net beoordeel op sy hoogte, vorm en die ligging van sy hobbel nie. ŉ Vol, slap lip en groot kenmerke tel ook punte om bekendheid te verwerf in die multimiljoen-dollar bedryf. “Hulle gebruik botoks vir die lippe, snoet en selfs die kakebeen,” het Ali Al Mazourei (31), wat gereeld die skoonheidskompetisies bywoon, verduidelik. Sy pa is een van die top- Emirati-telers. “Dit laat die kop groter lyk en die beoordelaars kyk na die groot lippe en snoet.” Die skoonheidseisoen is in volle swang en 30 000 kamele het vir die tweede jaarlikse kameelfees bymekaargekom – die grootste kompetisie in die Persiese Golf. Dit vind plaas in Al Dhana, 120 km van Riyadh en volg in Januarie net ná Abu Dhabi se Al Dhafra-fees. Die prysgeld beloop Dhs209.3 miljoen (ongeveer R678 miljoen), met meer as R378 miljoen net vir die skoonheidskompetisie. Ongeveer 300 000 persone het al sedert 1 Januarie die fees besoek – ŉ derde meer as verlede jaar. Kamele, soos die majahim-ras, verdien miljoene dollar. Mediaberigte in Saoedi-Arabië het berig ŉ veearts is op heterdaad betrap dat hy plastiese chirurgie op kamele uitvoer. By sy kliniek het die kamele nie net botoks-inspuitings gekry nie, hulle ore is ook kleiner gemaak. ŉ Kameel kan jare lank verbied word om weer aan die kompetisie deel te neem, maar die eienaar mag ander kamele inskryf. Talle persone versoek ŉ groter straf om knoeiery te ontmoedig. “Die mense wat net aan die kompetisie deelneem om geld te maak, bedrieg almal,” het Al Mazourei gesê. “Daar moet ŉ boete wees. In wedrenne word iemand met ongeveer Dhs50 000 (byna R162 000) beboet as hulle opkikkers gebruik. Daar is nog nie ŉ boete vir die skoonheidskompetisie nie.”